डॉ. आंबेडकर का चिंतन वैज्ञानिक दृष्टियुक्त एवं बहुआयामी था। आरंभिक शोध कार्य अर्थशास्त्र में किया फिर उनकी रूचि सामाजिक, सांस्कृतिक, विधिक एवं राजनैतिक विषयों के अध्ययन में बढती गई। डॉ. आंबेडकर संविधान विज्ञ, समाज सुधारक, दलितों के प्रेरणास्रोत राजनेता थे। उनके जीवन का मूल उद्देश्य दलित समाज को पारंपरिक दासता से मुक्ति दिलाना था। डॉ. आंबेडकर ने दलित समस्या का विशद अध्ययन किया और सिद्ध किया कि शास्त्रों के कुछ प्रक्षिप्त अंश जैसे ॠग्वेद के दसवें मण्डल का उन्नीसवां सूक्त, जिसे पुरूष सूक्त कहते हैं, का ग्यारहवां व बारहवां मंत्र वर्ण व्यवस्था से संबंधित है। जिसमें शूद्रों की उत्पत्ति पैरों से बताई गई है। किन्तु ॠग्वेद में ही अन्य कई स्थानों पर सृष्टि की उत्पत्ति का वर्णन ‘पुरूष सूक्त’ से पृथक है। अत: डॉ.आंबेडकर ने विभिन्न साक्ष्यों से सिद्ध कर दिया कि ‘पुरूष सूक्त’ ॠग्वेद का मूल अंश नहीं है। यह प्रक्षिप्त है। यहां यह उल्लेखनीय है कि सामवेद में न वर्ण व्यवस्था का और न ही पुरूष सूक्त का कोई उद्धरण है। शुक्ल यजुर्वेद का पुरूष सूक्त ॠग्वेद से भिन्न है वहीं कृष्ण यजुर्वेद तैंत्तरीय संहिता में एक स्थान पर ़ॠग्वेद जैसा पुरूष सूक्त है किन्तु दूसरे स्थान पर भिन्न वर्णन किया गया है। अथर्ववेद में पुरूष सूक्त के श्लोकों का क्रम ॠग्वेद से पृथक् है। शतपथ ब्राह्मण एवं तैंत्तरीय ब्राह्मण भी वर्णों की उत्पत्ति के ॠग्वेदीय सिद्धांत का अनुमोदन नहीं करते। विष्णु पुराण, हरिवंश पुराण, भागवत पुराण, वायु पुराण एवं रामामण के वर्ण उत्पत्ति के सिद्धांतों में भी मतैक्य नहीं है। डॉ. आंबेडकर ने विभिन्न धर्म ग्रंथों के तुलनात्मक अध्ययन से यह सिद्ध किया कि वर्ण व्यवस्था ईश्वरीय नहीं है एवं पुरूष सूक्त ॠग्वेद का मूल अंश नहीं है। यह अपनी स्वार्थ सिद्धि के लिए ब्राह्मणों द्वारा चुपचाप जोड़ा गया अंश है।